Kurt Fearnley

**Kurt Harry Fearnley**, OAM (født 23. mai 1981 i Cowra i New South Wales) er en australsk handikappet friidrettsutøver, som hovedsakelig konkurrerer i langdistanseløp innen rullestolracing. Han konkurrerer i klassen T54. Han har til sammen tre paralympiske gullmedaljer og fire gull fra VM i parafriidrett.

Han ble født med kaudalt regresjonssyndrom (sakral agenesi) i korsryggen, og mangler derfor den nedre delen av ryggraden, samt korsbeinet. Ved siden av idretten har han også jobbet for funksjonshemmede, bl.a. ved å ha vært ambassadør for *Don't DIS my ABILITY*, og han var ambassadør for FNs internasjonale dag for funksjonshemmede i 2010. 

## Idrettskarriere

Fearnley deltok i Paralympiske sommerleker 2000 i Sydney, og fikk der to sølvmedaljer. Individuelt kom han på andreplass på 800 meter i T54-klassen, bak canadiske Jeff Adams, og han deltok også på Australias stafettlag som fikk sølv på 4 x 100 meter stafett. Han deltok også på 1500 meter under Sommer-OL 2000, som var demonstrasjonsgren, og kom der på fjerdeplass. To år senere deltok han i VM i parafriidrett 2002, der han kom på sjuendeplass på 400 og 800 meteri T54-klassen. 

Under Sommer-OL 2004 var 1500 meter igjen demonstrasjonsgren, og Fearnley kom der på femteplass. I de påfølgende Paralympiske sommerleker 2004 vant han 5000 meter og maratonløpet i T54-klassen. For disse seirene mottok han Order of Australia-medaljen. Han vant tre gullmedaljer under VM i paraidrett 2006, der han vant 800 meter, 5000 meter og maraton, og i tillegg fikk han bronse på 1500 meter. Paralympiske sommerleker 2008 var hans tredje paralympiske sommerleker, og denne gangen vant han maraton, og han kom på andreplass på 800 og 5000 meter og tredjeplass på 1500 meter. 

Den 30. september 2009 løp han opp trappene i Sydney Tower, ved hjelp av armene, som en treningstur. Han brukte 20 minutter opp, noe som er raskere enn de fleste funksjonsfriske bruker i det årlige veldedighetsløpet opp trappene, dog langt unna rekorden som er på 6 minutter og 52 sekunder. Samme år vant han sitt fjerde New York City Marathon og sitt tredje Chicago Marathon på rad. Han vant også maratonløpene i Paris, London, Sydney og Seoul i 2009. I 2010 kom han på tredjeplass i New York City Marathon, og han vant 1500 meter under Samveldelekene 2010. 

Han deltok i VM i parafriidrett 2011 i Christchurch på New Zealand, og vant maratonløpet. Han håpet å vinne maraton under Paralympiske sommerleker 2012, og dermed bli den første som vinner tre paralympiske maratonløp på rad, men kom på tredjeplass på maraton andreplass på 5000 meter, bak britiske David Weir. I Samveldelekene 2014 fikk han bronse på 1500 meter, etter å ha slitt med virus dagene før konkurransen. I november 2014 vant han New York Marathon for femte gang, og uttalte etter løpet at det hadde vært et av de hardeste løpene hans noen sinne, fordi det blåste så hardt at rullestolracet var nær ved å bli avlyst.

Under VM i parafriidrett 2015 fikk han ingen medaljer, men kom på fjerdeplass på 5000 meter, og han nådde ikke finalen på 1500 meter. Rett etter VM deltok han i New York Marathon, og kom der på femteplass etter å ha krasjet etter cirka 19 km. På Australia Day 2016 vant han Oz Day 10K Wheelchair Road Race for tiende gang, og fikk med det like mange seire som Louise Sauvage. 

Han deltok igjen i Paralympiske sommerleker 2016 i Rio. På maratonløpet kom han på andreplass, bak Marcel Hug fra Sveits, og på 5000 meter fikk han bronse i klassen T53/54. Han kom på sjetteplass på 1500 og 5000 meter under VM i parafriidrett 2017. Under Samveldelekene 2018 vant han maraton og fikk sølv på 1500 meter, og ble valgt til Australias flaggbærer under avslutningsseremonien.

## Utmerkelser

* 2004 – Medal of the Order of Australia (OAM)
* 2007 – Årets idrettsutøver - New South Wales Institute of Sport 
* 2007 – Innskrevet i Western Region Academy Hall of fame 
* 2007 – Confederation of Australian Sport Athlete of the Year with a Disability
* 2007 – New South Wales Sports Federation Athlete of the Year
* 2007 – Finalekandidat, Laureus World Sports Awards 
* 2009 – New South Wales Young Australian of the Year
* 2009 – Finalekandidat, Laureus World Sports Awards 
* 2011 – Nominert til *[[The Age]]*s Sport Performer Award i klassen «Performer with a Disability» 
* 2014 – Innskrevet i «Path of Champions», Sydney Olympic Park Athletic Centre
* 2014 – AIS Sport Performance Awards – Sport Personality of the Year
*2016 – Besøkssenteret i Centennial Park i New South Wales døpes om til Fearnley Grounds
*2016 – Lagkaptein, sammen med Daniela Di Toro, for Australias lag ved Paralympiske sommerleker 2016
*2018 – Australias flaggbærer under avslutningsseremonien ved Samveldelekene 2018 

## Bøker
* *How a Boy From the Bush Conquered the World* (biografi)
* 2014 - *Pushing The Limits* (selvbiografi)

## Referanser


## Eksterne lenker
*
*  Profil hos IPC
*  Profil hos Australias paralympiske komité
*  Profil hos Det australske friidrettsforbundet 
*  Resultatoversikt hos Australia Athletics Historical Results